《寄题苏子美沧浪亭》
宋代·梅尧臣

闻买沧浪水，遂作沧浪人。
置亭沧浪上，日与沧浪亲。
宜曰沧浪叟，老向沧浪滨。
沧浪何处是，洞庭相与邻。
竹树种已合，鱼蟹时可缗。
春羹芼白菘，夏鼎烹紫蓴。
黄柑摘霜晚，香稻炊玉新。
行吟招隐诗，懒戴醉中巾。
忧患两都忘，还往谁与频。
昨得滁阳书，语彼事颇真。
曩子初去国，我勉勿迷津。
四方不可之，中土百物淳。
今子居所乐，岂不远埃尘。
被发异泰伯，结客非春申。
莫与吴俗尚，吴俗多文身。
蛟龙刺两股，未变此遗民。
读书本为道，不计贱与贫。
当须化闾里，庶使礼义臻。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。